გერი ბეკერი
გერი ბეკერი (დ. 2 დეკემბერი, 1930 — გ. 3 მაისი, 2014) — ცნობილი ამერიკელი ეკონომისტი და ემპირიკოსი. ის იყო ეკონომიკის პროფესორი და სოციოლოგი ჩიკაგოს უნივერსიტეტში. ნიუ-იორკ თაიმზმა მას „ბოლო 50 წლის ყველაზე მნიშვნელოვანი სოციალური მეცნიერი“ უწოდა. 1992 წელს ბეკერი დაჯილდოვდა ნობელის პრემიით ეკონომიკაში, 2007 წელს კი თავისუფლების საპრეზიდენტო მედალი გადაეცა. 2011 წელს ჩატარებულმა კვლევამ აჩვენა, რომ ეკონომიკის პროფესორებმა 60 წელს გადაცილებულ საუკეთესო ეკონომისტა შორის გერი ბეკერიც იყო. ბეკერი იყო ერთ-ერთი პირველი, ვინც ეკონომიკის შესწავლისას გამოიყენა ის თემები, რომელიც სოციოლოგიის ტრადიციული შემადგენელი ნაწილია, მათ შორისაა რასობრივი დისკრიმინაცია, დანაშაული, ოჯახური მდგომარეობა და ნარკოტიკზე დამოკიდებულება. ის იყო ერთ-ერთი ვინც ამტკიცებდა, რომ ბევრი განსხვავებული ადამიანის მოქმედება შეიძლება დავინახოთ, როგორც რაციონალური და სასარგებლო მაქსიმიზაცია. გერი ბეკერმა „ადამიანურ კაპიტალში“ ჩამოაყალიბა თეორია, რომლის მიხედვითაც, მშობლებს „ეგოისტ“ შვილთან ალტრუისტული დამოკიდებულება აქვთ: მასში ინვესტიციას დებენ და დაბანდებული კაპიტალის უკან დაბრუნებას ელიან – მომავალში შვილებმა მათზე უნდა იზრუნონ. მშობლებს არ აქვთ რაიმე გარანტია ან იძულების მექანიზმი, შვილი დაავალდებულონ, ამიტომ პასუხისმგებლობას, მოვალეობასა და დედ-მამის სიყვარულს უნერგავენ. მოგვიანებით, ეს ირიბად, მაგრამ ეფექტიანად აიძულებს შვილებს, რომ მშობლებზე იზრუნონ.